অসমে কংগ্রেসকে হারাল বিজেপি? নাকি প্রশান্ত কিশোরকে হারিয়ে  দিলেন রজত শেঠি?
নরেন্দ্র মোদী এবং নীতীশ কুমারের প্রাক্তন নির্বাচনী উপদেষ্টা প্রশান্ত কিশোর অসমে কংগ্রেসকে প্রাথমিক পরামর্শ দিয়েছিলেন। প্রচার কৌশলে টেক্কা দিতে বিজেপি’র ভরসা ছিল এমআইটি এবং হার্ভার্ডের প্রাক্তনী রজত। আর রজতের অসম-অভিযানের সঙ্গী ছিলেন প্রশান্তেরই একসময়ের ঘনিষ্ঠ সহযোগী শুভ্রস্থা।
 প্রাক্তন সাংবাদিক রজত নিজে অবশ্য প্রশান্তের সঙ্গে তুলনা চান না। বছর তিরিশের যুবকের কথায়, ‘‘আমি প্রশান্ত নই। সংবাদমাধ্যম এসব তুলনা শুরু করেছে। পেশাদার হিসাবে নয়, বিজেপি’র হয়ে কাজ করেছি আদর্শের টানে।’’ আর প্রশান্তের সংস্থা ছেড়ে আসা শুভ্রস্থা বলেছেন, ‘‘কোটি টাকা দিলেও কংগ্রেসের হয়ে প্রচার করতাম না। আমাদের পরিকল্পনা                         সফল হওয়ায় দারুণ লাগছে।’’
অসমে কাজের অভিজ্ঞতা জানাতে গিয়ে রজত বলেন, ‘‘গত বছরের জুলাইয়ে বিজেপি’র সাধারণ সম্পাদক রাম মাধব বলেছিলেন, ‘অসম কিন্তু বাকি রাজ্যের থেকে আলাদা। তবুও তুমি সেখানে যেতে চাও?’ আমি গুয়াহাটি চলে আসি।’’ গুয়াহাটিতে একটি ফ্ল্যাট ভাড়া নিয়ে ‘ওয়ার রুম’ খোলেন শুভ্রস্থা এবং রজত। উন্নয়ন, জাতীয়তাবাদ এবং বাংলাদেশি অনুপ্রবেশ প্রসঙ্গকে প্রচারের অভিমুখ হিসাবে বেছে নেওয়া হয়। কংগ্রেস যেখানে গুজরাত-হিংসার প্রসঙ্গ টেনে এনেছে, রজতদের পরামর্শে বিজেপি হাতিয়ার করেছে ভূপেন হজারিকার গান। অসমের বিভিন্ন জনজাতির মধ্যে হাট-সভা করার পরামর্শ দিয়েছিলেন রজতেরা। এমনকী, সেই হাটে গিয়ে ‘অচ্ছে দিনে’র স্বপ্ন দেখিয়েছিলেন কেন্দ্রীয় অর্থমন্ত্রী অরুণ জেটলিও।